一連三場《炎明熹Gi-FORCE演唱會2024》,昨晚(4月14日)在九龍灣國際展貿中心舉行尾場,亦是去年十月因颱風關係,而取消的補場場次。是晚獲陳煒與丈夫陳國強、姜皓文、陳山聰與囝囝陳霆軒、李幸倪到場支持。
林智樂讚抗壓力強
在過去三場演唱會擔任Gigi音樂團隊成員的林智樂(Felix),來到尾場按捺不住,要在台上公開力讚Gigi,除了唱功了得,抗壓能力亦很強悍。Felix說:「雖然有好多人讚佢,有時都有啲好尖銳嘅留言,但佢都冇嘢,更重要係由我啱啱識佢到而家,佢個初心都冇變,對每個人都好好。有時記者朋友問我會唔會羨慕Gigi嘅事業,我覺得唔係羨唔羨慕,而係佢真係好值得擁有!」身旁的Gigi即感動表示,很少聽對方如此認真說話,並感謝對方為自己唱足三晚。
任賢齊:唔好叫我Uncle呀
接着,Gigi獻唱《星語心願》,唱到最後那句「讓你知道我愛你」,台下即熱情回應「我都好愛你呀」。她表示小時候看電影《星願》,已經很喜歡電影的男主角,Gigi隨後唱出《對面的女孩看過來》,任賢齊(小齊)此時突然現身合唱,讓樂迷大為驚喜,更全場大合唱為演唱會掀起高潮。
唱畢,Gigi說:「俾啲掌聲任前輩。」小齊謙虛感謝Gigi俾機會自己做嘉賓:「 因為我成間公司所有同事都好鍾意Gigi。噚日我喺新加坡做完演唱會返嚟,我啲夥計全部唔見晒,個個都嚟睇你,仲要一張飛都冇留俾我!同事們,聽住,聽日返工唔使咁早,好好享受今晚Gigi嘅演唱會。」他又笑謂Gigi與自己的女兒同一年出世,小齊搞笑說:「人多嘅時候叫我小齊哥,唔好叫Uncle呀。」
之後,Gigi送上繡有小齊名字的水樽:「我知你5月份開巡迴演唱會,所以我揀咗呢個,識自己煲水嘅水樽,呢個可以直接煲水,非常方便,我都繡咗你個名喺度。」小齊自嘲年輕的時候仍會飲凍飲:「漸漸就用咗暖水壺啦,好多謝你。我真係成間公司都講,佢係未來嘅天后,希望大家都俾多啲機會Gigi。」最後小齊再為樂迷送上《我是一隻魚》,全場跟著和唱。
《還有一艘救生艙》唱到喊
除了嘉賓夠份量,這晚的驚喜同樣一浪接一浪,開騷前大批歌迷要求Gigi唱出MV在YouTube短短4天破百萬點擊的新歌《還有一艘救生艙》,收到大家的訴求後,Gigi特意於補場上送予歌迷,卻一時感觸唱到喊,幾乎大半首歌要台下歌迷代唱,Gigi說:「我覺得我又代入咗首歌裡面,但唔係愛情,今日係最後一場演唱會,即係今日係最後嘅一次,然後大家要遠離我嘅感覺。點解今晚先揀呢首歌嚟唱?因為我想送呢首歌畀補場嘅大家,但係我真係冇用,成首都唱唔到,要大家幫我,我下次會唱好佢㗎。」台下再次大叫「加油」,為哭成淚人的Gigi打氣。
Encore部份,Gigi特別為尾場的樂迷獻唱《你是你本身的傳奇》,坦言台下每位歌迷都是一個傳奇,一起成就了她的歌手夢,Gigi再一次落淚,對於這個人生第一個演唱會舞台、還有台下的觀眾,充滿不捨之情;唱到演唱會最後一首歌《Only For Me》,Gigi叫大家高舉手機燈和唱,望向這遍燈海,Gigi的淚水再一次滑落,令《炎明熹Gi-FORCE演唱會2024》在淚水與不捨之情下,感動落幕。